Danmark får baghjul i forhold til den digitale udvikling - altså den måde vi udnytter internettet og teknologiens muligheder på.

For blot 10 år siden var Danmark et af de mest e-parate lande i verden.

De seneste år er vi imidlertid raslet så langt ned ad listen, at vi nu ligger på en 13.-15. plads, og næste år falder vi helt ned på en 18.-20. plads, vurderer Google.

På niveau med Albanien

Forklaringen er, at vi inden for de seneste år ikke har fokuseret nok på den digitale udvikling, og det kan komme til at koste Danmark dyrt.

Ifølge Googles direktør for Nordeuropa, Peter Friis, står det så grelt til herhjemme, at Danmark næste år vil være på niveau med Albanien.

- Man kan ikke være særlig optimistisk, når man ser sådan nogle tal. Hvis ikke vi gør et eller andet nu, har vi den helt klare situation, at andre lande accelererer på bekostning af os. Og det koster arbejdspladser, siger Peter Friis til TV 2.

Se hele interviewet herunder, hvor Peter Friis fortæller, hvad han tænker om Danmarks situation.

Pumpe-direktør: Digitalisering ekstremt vigtig

Grundfos-direktør Mads Nipper er bevidst om, at det digitale betyder meget for Danmark.

- Jeg deler da på mange måder Peters (Friis, red.) bekymring, siger topchefen for pumpekoncernen med over 18.000 ansatte til TV 2.

Han er også bevidst om, at det kan komme til at koste Danmark dyrt at slække på digitaliseringen, og derfor er det digitale meget vigtigt for Grundfos.

Lige meget om du er mini eller kæmpe

Og selvom selskabet er verdens største producent af pumper, fylder det digitale meget med intelligente pumper og sensorer, fortæller direktøren.

- Det er et faktum, at danske virksomheder, hvad enten det er to mand i en kælder i Vanløse, eller det er store danske industriikoner som Grundfos og Danfoss, så er vi nødt til at forholde os til digitalisering, siger Mads Nipper.